Kosova voton kundër ngritjes së Gjykatës së Posaçme
Parlamenti i Kosovës nuk arriti të sigurojë votat e mjaftueshme për ndryshimet kushtetuese për ngritjen e gjykatës
Parlamenti i Kosovës dështoi të miratojë ndryshimet kushtetuese që do të mundësonin ngritjen e Gjykatës së Posaçme, që do të trajtojë pretendimet për krime lufte. Në favor të ndryshimeve votuan 75 deputetë ndërsa duheshin dy të tretat e votave të të gjithë deputetëve dhe dy të tretat e deputetëve të pakicave kombëtare Votimi pasoi nje debat të gjatë e me tone të ashpra në parlament. Miratimi i ndryshimeve kushtetuese do të mundësonte kalimin e një pjese të përgjegjësive tek prokurorët dhe gjykatësit ndërkombëtarë që do ta udhëhiqnin gjykatën. Opozita e cila e ka kundërshtuar vazhdimisht ngritjen e gjykatës, u shpreh e kënaqur me zhvillimet e së premtes. Ndërsa zëvendëskryeministri i Kosovës Hashim Thaçi tha se votimi kundër është dëmi më i madh që ia ka ndodhur Kosovës. tha zoti Thaçi. Ndërsa përfaqësuesi i posaçëm i Bashkimit Evropian, Samuel Zbogar, u shpreh “i zhgënjyer me rezultatin e seancës së Parlamentit të Kosovës. BE-ja është njoftuar për votimin negativ lidhur me ndryshimet kushtetuese të cilat do ta kishin mundësuar krijimin e Dhomave Speciale të Kosovës dhe Zyrës së Prokurorit Special. Kosova nuk ka alternativë tjetër përpos që t’i trajtojë supozimet serioze që dalin nga raporti i vitit 2011 të Këshillit të Evropës”, tha ai. Drejtues të institucioneve dhe diplomatë perëndimorë kanë paralajmëruar mundësinë që dështimi i mundshëm i parlamentit, të çojë çështjen në Këshillin e Sigurimit të Kombeve të Bashkuara, gjë që do të ishte e dëmshme për Kosovën. Madje ata kanë pohuar se tashmë ekziston një projekt i gatshëm i hartuar nga Rusia dhe në një rast të tillë ajo do t’i referohej Rezolutës 1244 duke e trajtuar Kosovën si territor të administruar nga Kombet e Bashkuara, gjë që do të dëmtonte shtetësinë e saj. Në prill të vitit të kaluar parlamenti i Kosovës me 89 vota për miratoi themelimin e gjykatës së posaçme. Ideja për themelimin e saj pasoi hetimet e pretendimeve të të dërguarit të Këshillit të Evropës Dikc Marty për trafikim organesh në Kosovë, përkatësisht përfshirjen e disa prej ish-drejtuesve të Ushtrisë Çlirimtare të Kosovës, në krime të luftës. Hetimet kishin nxitur reagime dhe protesta ne Kosovë, ku pohohet se në këtë mënyrë po bëhet barazimi me mizoritë e forcave serbe gjatë luftës së viteve 1998 1999.